Hugo Paynsilainen

Hugues de Payens (n. 1070 Château de Payens, Champagne, Ranskan kuningaskunta – 24. toukokuuta 1136 Palestiina, Jerusalemin kuningaskunta) oli Temppeliherrain ritarikunnan perustajajäsen ja ritarikunnan ensimmäinen suurmestari vuosina 1118–1136.

Hugues de Payensin syntymäajasta ja paikasta ei ole varmoja tietoja. Joidenkin historioitsijoiden mukaan hän olisi syntynyt Ardechessa, mutta useimpien historioitsijoitten mukaan Champagnen maakunnassa. Hän syntyi noin vuonna 1070 Payensin linnan mailla, noin kymmenen kilometrin päässä Troyesista. Hugues lyötiin ritariksi noin vuonna 1085, sillä hänet mainitaan Montignyn herrana eräässä tuolta ajalta peräisin olevassa perukirjassa.

Hugues de Payens oli ilmeisesti merkittävä hahmo Champagnen ensimmäisen kreivin Huguesin (n. 1074 – n. 1130) hovissa, sillä hänet mainitaan todistajana useissa Champagnen kreivin lahjoitusasiakirjoissa vuosina 1085–1090. On epäselvää, osallistuiko Hugues de Payens ensimmäiseen ristiretkeen. Koska häntä ei kuitenkaan mainita Champagnen kreivin ristiretken ajalta peräisin ollevissa lahjoituskirjoissa, on todennäköistä, että Hugues oli silloin jo Lähi-Idässä. 
Ristiretkellä Hugues de Payens palveli luultavasti Godefroy de Bouillonin joukoissa.

Vuoteen 1113 mennessä hän oli naimisissa Élisabeth de Chappesin kanssa, joka synnytti hänelle ainakin yhden lapsen, Thibaudin, josta tuli myöhemmin Sensin Abbaye de la Colomben luostarin apotti. 

Hugues de Payens osallistui Champagnen kreivin Jerusalemiin suuntautuneelle pyhiinvaellukselle vuonna 1104. Seuraavana vuonna Hugues palasi Ranskaan. Vuonna 1114 Hugues de Payens matkusti usean ritarin muodostamassa ryhmässä uudelleen Pyhään maahan Champagnen kreivin tuen turvin. Hugues de Payens ja hänen toverinsa toimivat Jerusalemissa Pyhän haudan kirkon vartijoina ja suojelivat kaupunkiin saapuvia pyhiinvaeltajia. Heidän ensimmäisiä tehtäviään oli Destroitin [mikä?] vartiotornin rakentaminen Cesarean ja Haifan väliselle tielle. Vuonna 1118 he perustivat "Kristuksen ja Salomon temppelin köyhät ritarit" -nimisen ritarikunnan. Nimi tuli siitä, että heidän päämajansa sijaitsi perimätiedon mukaan sillä paikalla, jossa olivat kuningas Salomon temppelin rauniot.

Vuonna 1119 Hugues de Payens, Godfrey de Saint Adhemar sekä kuusi tai seitsemän muuta ranskalaista ritaria saivat Jerusalemin kuningaskunnan kuningas Balduin II:lta luvan perustaa ritarikunnan, jonka tarkoituksena oli suojella kaikkia Jerusalemiin matkaavia pyhiinvaeltajia. He antoivat luostarilupauksensa Jerusalemin patriarkalle sekä ottivat ritarikunnan nimeksi ”Jerusalemin temppelin ritarit", lyhennettynä temppelin ritarit eli temppeliritarit. Hugues de Payens valittiin ritarikunnan ensimmäiseksi suurmestariksi. Häntä kutsutaan vuonna 1125 päivätyssä asiakirjassa tittelillä magister militum Templi.

Vuoden 1127 syksyllä Jerusalemin kuningas Balduin II ja latinalainen patriarkka Garmond de Picquigny päättivät lähettää Hugues de Payensin, Godfrey de Saint-Omerin, ritari Rolandin, Geoffrey Bisolin, Payen de Montdidierin ja Archambaud de Saint-Amand-les-Eaux'n Eurooppaan pyytämään apua nopeasti kasvaneelle ritarikunnalle. Balduin lähetti lisäksi kirjeen vaikutusvaltaiselle sisterssiläismunkkien johtajalle, apotti Bernhard de Clairvaux'lle. Viestissään Balduin painotti kahta asiaa. Ensinnäkin olisi tärkeää, että temppeliritarit saisivat virallisen tunnustuksen toiminnalleen Pyhällä maalla. Toiseksi uusi ritarikunta tarvitsi säännöstön, jonka mukaan elää, ja jonkun tulisi laatia tämä säännöstö. Hugues de Payens ja viisi muuta ritaria matkustivat Eurooppaan vielä samana vuonna. Matkallaan hän tapasi muun muassa Bernhard de Clairvaux'n, joka laati temppeliherroille sisterssiläisten ohjeistoon perustuvan säännöstön vuonna 1128. 

He tapasivat myös aatelisia ja kuninkaita Troyesin neuvostossa yrittäessään innostaa ritareita tulemaan Jerusalemin kuningaskuntaan ja liittymään Balduin II:n suunnittelemaan hyökkäykseen Damaskokseen. Seuraavien kahden vuoden aikana Hugues de Payens ja hänen kumppaninsa matkustivat ympäri Ranskaa ja rekrytoivat ritarikuntaan uusia ritareita.

Keväällä 1129 Hugues de Payens lähti Marseillesta paluumatkalle Pyhään maahan. Hänen mukanaan oli hänen seuralaisensa  sekä lukuisia uusia ritareita. Hugues de Payens johti Temppeliherrain ritarikuntaa lähes kahdenkymmenen vuoden ajan. 

Hugues de Payens kuoli yli 60-vuotiaana Palestiinassa 24. toukokuuta 1136. Ritarikunnan seuraavaksi suurmestariksi valittiin Robert de Craon.

  Lähteet  

 Aiheesta muualla 

Luokka:Keskiajan henkilöt
Luokka:Temppeliherrain ritarikunnan suurmestarit
Luokka:Ranskalaiset aateliset